Liito-oravat hidastivat Kauppi Sports Centerin rakentamista – Tällainen monitoimikeskuksesta tulee

LIIKUNTA Liito-oravat hidastivat Kauppi Sports Centerin rakennustöiden aloittamista.

Rakennusalan yrittäjä Aki Hyrkkönen ja liikunta-alan yrittäjä Sami Joru ovat nelikerroksisen 16 000 neliön monitoimikeskuksen takana. Sonja Sivonen

Sonja Sivonen

Tamperelaisesta sai lukea 11. toukokuuta 2016, että Kauppiin aletaan rakentaa uutta monitoimihallia heti kun mahdollista. Rakennustöiden aloittaminen viivästyi alkuperäisestä aikataulusta, koska alueelta löytyi liito-oravan papana.

– Haluamme kunnioittaa monitoimihallia ympäröivää luontoa ja eläimistöä, joten liito-oraville järjestettiin niille sopivat liitoreitit ennen rakentamisen aloittamista. Hallin ei pitäisi siis häiritä niiden eloa, kertoo liikuntatieteiden maisteriksikin kouluttautunut yrittäjä Sami Joru

Hyvinvointi-, elämys- ja valmennuskeskukseksi valmistuva halli on tällä hetkellä jopa edessä rakentamisaikataulusta.

– Sisätöitä pitäisi päästä tekemään syksyllä, joten näillä näkymin juhlimme avajaisia tammikuussa 2018, kertoo Joru.

Monitoimikeskuksen takana on kaksi perhettä, jotka rakastavat liikkumista.

– Tavoitteena on innostaa kaikkia ihmisiä edistämään terveyttä, joten meillä pääsee hyödyntämään hyvinvointi-, kuntoutus- ja urheilijakuntosaleja ja neljää 60 metrin juoksusuoraa alle 30 eurolla kuukaudessa, Joru kertoo.

Kauppi Sports Center tulee liikuttamaan tamperelaisia vauvasta vaariin.

– Luomme harjoitusolosuhteet kaikille. Tarjoamme tiloja ja järjestämme ohjattua liikuntaa ja erilaisia tapahtumia kaikenikäisille. Tarjolla on myös terveysneuvontaa, ja keskuksen kahvila-ravintolassa voi tankata aamusta iltaan terveellistä ruokaa, Joru listaa.

Halliin tulee myös muun muassa kolme monitoimikenttää, kuusi sulkapallo- ja pickleball-kenttää, Trampolin Park -elämyskeskus, kokonaisen kerroksen verran kamppailu- ja ryhmäliikuntatilaa ja taitoliikuntatila.

Kauppi Sports Center kolme monitoimikenttää futsalin, salibandyn, koripallon ja lentopallon pelaamiseen kuusi täysimittaista sulkapallo- ja pickleball-kenttää neljä 60 metrin juoksusuoraa Trampolin Park -elämyskeskus kamppailu- ja ryhmäliikuntatilaa taitoliikuntatila hyvinvointikuntosali kuntosali kuntoutukseen urheilijakuntosali vapaaharjoittelualue kaksi saunakabinetttia, joista näkymä suoraan pääkentälle useita neuvottelu- ja kokoustiloja yrityksille kokous- ja työhyvinvointikäyttöön työterveys- ja työelämäpalveluja lääkäri- ja fysioterapia palveluja kahvila-ravintola